LT Europos Sąjungos oficialusis leidinys C 239/9

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 239/04

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„SALMERINO DEL TRENTINO“

EB Nr.: IT-PGI-0005-0964-17.02.2012

SGN ( X ) SKVN ( )

1. Pavadinimas:

„Salmerino del Trentino“

2. Valstybė narė arba trečioji šalis:

Italija

3. Žemės ūkio produkto arba maisto produkto aprašymas:

3.1. Produkto rūšis:

1.7 klasė. Šviežia žuvis, moliuskai ir vėžiagyviai bei iš jų pagaminti produktai.

3.2. Produkto, kuriam taikomas 1 punkte nurodytas pavadinimas, aprašymas:

Saugoma geografinė nuoroda „Salmerino del Trentino“ priskirta arktinių palijų rūšies (Salvelinus alpinus L) lašišinių šeimos žuvims, veisiamoms 4 punkte nurodytoje vietovėje. Pateiktos vartoti palijos turi pasižymėti šiomis savybėmis: pilko atspalvio žalios arba rudos spalvos su balkšvais, geltonais ar rožiniais taškeliais ant nugaros ir šonų be jokių kitų žymių; nugaros ir uodegos pelekai – pilkos spalvos, o kiti pelekai – oranžinės spalvos su baltos spalvos priekiniais kraštais. 400 g sveriančios žuvų įmitimo koeficientas turi būti ne didesnis kaip 1,10, o daugiau nei 400 g sveriančios žuvų – ne didesnis kaip 1,20. Bendras žuvies riebalų kiekis negali viršyti 6 proc. Žuviena yra baltos arba gelsvai rausvos spalvos, minkšta, liesa ir sausa, švelnaus skonio, subtilaus, gėlo vandens kvapo, be dumblo poskonio. Šalutinių produkto kvapų turi būti kuo mažiau, o geosmino kiekis būti mažesnis už 0,9 μg/kg.

3.3. Žaliavos (taikoma tik perdirbtiems produktams):

—

3.4. Pašarai (taikoma tik gyvūniniams produktams):

Pašarų racionas turi atitikti pagal tradiciją susiformavusius reikalavimus, o jų naudojimas būti sąžiningas ir nuolatinis. Dėl šios priežasties naudojamuose žuvų pašaruose negali būti GMO, taip pat jie turi turėti galiojančias taisykles atitinkančius pažymėjimus.

Siekiant pagerinti įprastą SGN „Salmerino del Trentino“ žuvienos kokybę, galima naudoti šias žaliavas:

1) javus, grūdus ir jų produktus bei šalutinius produktus, įskaitant baltymų koncentratus;

2) aliejingąsias sėklas ir jų produktus bei šalutinius produktus, įskaitant baltymų koncentratus ir aliejus;

3) ankštinių augalų sėklas ir jų produktus bei šalutinius produktus, įskaitant baltymų koncentratus;

4) gumbų miltus ir jų produktus bei šalutinius produktus, įskaitant baltymų koncentratus;

5) žuvų ir (arba) vėžiagyvių produktus ir šalutinius produktus, įskaitant aliejus;

6) jūros dumblių miltus ir šalutinius produktus;

7) neatrajotojų kraujo produktus.

Pašarų raciono sudėtis turi būti tokia, kad būtų atsižvelgiama į gyvūnų poreikius skirtingais augimo etapais. Gyvūnų pašarams galima naudoti visus galiojančiuose teisės aktuose nustatytus priedus. Kad žuviena būtų gelsvai rausvos spalvos, daugiausia naudojamas astaksantino karotinoidų pigmentas ir (arba) natūraliu būdu gauti karotinoidai.

3.5. Specialūs gamybos veiksmai, atliktini nustatytoje geografinėje vietovėje:

Augimo etapai (mailius, jaunikliai ir subrendusios žuvys) ir skerdimas turi vykti 4 punkte nurodytoje vietoje.

3.6. Specialios pjaustymo, trynimo, pakavimo ir kt. taisyklės:

Galutinis produktas turi būti parduodamas ant polistireno padėklų, apvyniotų plėvele, ir (arba) polistireno dėžėse, apvyniotose plėvele, ir (arba) vakuuminėse, ir (arba) modifikuotos atmosferos pakuotėse. Atsižvelgiant į produkto tipologiją, palijos parduodamos kaip šviežias produktas: visos, išdarinėtos, filė ir (arba) supjaustytos.

Visos ir (arba) išdarinėtos parduodamos palijos turi sverti mažiausiai 170 g.

Filė ir (arba) pjaustytos parduodamos palijos turi sverti mažiausiai 80 g.

3.7. Specialios ženklinimo etiketėmis taisyklės:

Užrašas „saugoma geografinė nuoroda“ arba santrumpa „SGN“ ant visų pakuočių arba dėžių turi būti nurodyti įskaitomais ir nenutrinamais rašmenimis, kad juos galima būtų lengvai atskirti nuo kito teksto.

Jie turi būti išversti į tos šalies, kurioje produktas parduodamas, kalbą.

Draudžiama įrašyti papildomų aiškiai nenustatytų apibūdinimų.

Ant kiekvienos pakuotės arba dėžutės etiketės arba pačios pakuotės turi būti aiškiai nurodytas toliau pateiktas logotipas. Logotipą taip pat galima atspausdinti naudojant pilkumo tonus.

Europos SGN simbolis taip pat turi būti nurodytas ant kiekvienos etiketės ir pakuotės. Ant etiketės ar atitinkamų ženklų turi būti nurodytas gamintojo ir (arba) partijos numeris arba nuorodos kodas.

4. Glaustas geografinės vietovės apibūdinimas:

SGN „Salmerino del Trentino“ auginimo vietovė – autonominė Trento provincija ir Brešos provincijos Bagolino savivaldybė. Šioje vietovėje teka didžiausios Trento upės, taip pat joje yra tų upių intakų šoniniai slėniai.

5. Ryšys su geografine vietove:

5.1. Geografinės vietovės ypatumai:

Teritorija susiformavo per daugelį vienas kitą keitusių ledynų ir upių erozijos periodų. Morfologiniu požiūriu žemė itin kalnuota ir išsiskiria slėnių gausa, giliai įsirėžusi į geologinį substratą, dėl to nustatytoje geografinėje vietovėje gausu vandens baseinų. SGN „Salmerino del Trentino“ auginimo vietovės klimatas būdingas kalvotam regionui, čia dažnai lyja, žiemą dažnai sninga, net ir vasarą vyrauja vėsūs orai. Viso vandens, naudojamo palijoms auginti, šaltinis – šioje vietovėje nuolat esantis sniegas ir ledas.

Trento šaltinių vandenyje esančių mikroelementų (magnio, natrio, kalio) vertės žemesnės už Europos vidurkį, dėl to vanduo itin tinkamas palijoms auginti.

Upelių, iš kurių vanduo patenka į Trento upėtakių veisimo rezervuarus, vanduo yra aukštos biologinės kokybės, jo išsamus biotinis rodiklis (angl. EBI) yra didesnis kaip aštuoni ir atitinka I arba II klasę.

5.2. Produkto ypatumai:

Svarbiausios „Salmerino del Trentino“ savybės yra labai nedidelis įmitimo koeficientas, riebumas ir skonis. SGN „Salmerino del Trentino“ žuviena yra standi, minkšta, liesa ir sausa, švelnaus žuvies skonio, subtilaus gėlo vandens kvapo, be dumblo poskonio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

„Salmerino del Trentino“ savybės tiesiogiai susijusios su nustatytos geografinės vietovės geomorfologinėmis ir klimato sąlygomis, ypač su naudojamu vandeniu, kuris turi pakankamai deguonies, yra geros cheminės, fizinės ir biologinės kokybės ir žemos vidutinės temperatūros (paprastai lapkričio–kovo mėn. – ji nesiekia 10 °C), kurio dėl toje vietovėje nuolat esančio sniego ir ledo yra pakankamai.

Šalto vandens upėse ir upeliuose nedaug maistinių medžiagų, todėl žuvys lėtai auga. Nors dėl to žuvų užauginama mažiau, žuvienos kokybė yra geresnė, nes ji yra standesnė, o riebumas mažesnis. Be to, dėl Trento upių ir upelių vandens geros kokybės negali daugintis nepageidaujami mikrodumbliai ir susiję metabolitai, pvz., geosminas, kuris, patekęs per žiaunas, suteikia dumblo skonį. Dėl pakankamo vandens kiekio ir nuožulnios vietovės upėtakiai daugiausia veisiami skirtingų lygių baseinuose, taip vandenyje natūraliai atsikuria deguonis ir išlaikomos geriausios sąlygos palijoms augti ir vystytis.

Šios ir klimato sąlygos kartu suteikia palijoms savybių, kurios skiriasi nuo savybių, įgytų auginant upėtakius lygumose ir kitose gretimose teritorijose.

Nuo seno auginamos „Salmerino del Trentino“ tapo ilga laikui bėgant susiformavusia tradicija. Auginti žuvis rezervuaruose pradėta dar XIX a., 1879 m. Torbolėje įrengtas dirbtinis žuvų auginimo rezervuaras, taip buvo siekiama išpopuliarinti žuvų veisimą, o viešuosiuose vandens telkiniuose atnaujinti upėtakių mailiaus išteklius. Pirmieji privatūs žuvivaisos ūkiai įkurti 1891 m. Predazzo, 1902 m. Giustino ir 1926 m. Tione vietovėse, daug daugiau jų įkurta po Antrojo pasaulinio karo. Ši tradicija įtvirtinta 1975 m. įkūrus Associazione dei Troticoltori Trentini (Trento upėtakių augintojų asociacija), kuri atliko reikšmingą vaidmenį skatindama upėtakių auginimą toje vietovėje. Remiantis sąskaitomis, etiketėmis ir reklamine medžiaga, akivaizdu, kad pavadinimas „Salmerino del Trentino“ tapo svarbus tiek namų ūkių, tiek prekybininkų kalboje.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

Ministerija pradėjo nacionalinę prieštaravimo procedūrą ir pasiūlymą pripažinti „Salmerino del Trentino“ kaip saugomą geografinę nuorodą paskelbė 2011 m. gruodžio 30 d.Italijos Respublikos oficialiajame leidinyje Nr. 303.

Visą produkto specifikacijos tekstą galima rasti interneto svetainėje:

http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (http://www.politicheagricole.it), ekrano dešinėje viršuje spaudžiant nuorodą „Qualità e sicurezza“, po to – „Disciplinari di Produzione all'esame dell'UE“.

(1) OL L 93, 2006 3 31, p. 12.